
 PËR SHPRONËSIMIN, PËR INTERES PUBLIK, TË PRONARËVE  TË PASURIVE TË  PALUAJTSHME, PRONË PRIVATE, QË PREKEN NGA NDËRTIMI I SEGMENTIT RRUGOR, DALJA URA E VASHËS - BULQIZË

Në mbështetje të nenit 100 të Kushtetutës, të neneve 5, pika 1, 20 e 21  të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik” dhe të ligjit nr.10 355, datë 2.12.2010 “Për buxhetin e vitit 2011”, të ndryshuar, me propozimin e Ministrit të Punëve Publike dhe Transportit, Këshilli  Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor, dalja Ura e Vashës-Bulqizë.
2. Shpronësimi bëhet në favor të Drejtorisë së Përgjithshme të Rrugëve.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën bashkëlidhur  këtij  vendimi, për sipërfaqen 100 487 (njëqind mijë e katërqind e tetëdhjetë e shtatë) m2, tokë arë, me vlerë 19 205 301 (nëntëmbëdhjetë milionë e dyqind e pesë mijë e treqind e një) lekë, për sipërfaqen 1 733 (një mijë e shtatëqind e tridhjetë e tre) m2, tokë truall, me vlerë 1 123 213 (një milion e njëqind e njëzet e tre mijë e dyqind e trembëdhjetë) lekë, për objekte,  me vlerë 9 501 938 (nëntë milionë e pesëqind e një mijë e  nëntëqind e tridhjetë e tetë) lekë, si dhe për kultura bujqësore, me vlerë 527 061 (pesëqind e njëzet e shtatë mijë e gjashtëdhjetë e një) lekë, me vlerë të përgjithshme shpronësimi prej 30 357 513 (tridhjetë milionë e treqind e pesëdhjetë e shtatë mijë e pesëqind e trembëdhjetë) lekësh.
4. Shpenzimet procedurale, në vlerën 1 166 000 (një milion e njëqind e gjashtëdhjetë e gjashtë mijë) lekë, të përballohen nga Drejtoria e Përgjithshme e Rrugëve.
5. Vlera e përgjithshme e shpronësimit, prej 30 357 513 (tridhjetë milionë e treqind e pesëdhjetë e shtatë mijë e pesëqind e trembëdhjetë) lekësh, të përballohet nga buxheti i vitit 2011, zëri “Investime”, miratuar për Ministrinë e Punëve Publike dhe Transportit.
6. Shpronësimi të përfundojë më 30.12.2011.
7. Pronarët e përmendur në listën, që i bashkëlidhet këtij vendimi, të kompensohen, për efekt shpronësimi, pasi të kenë paraqitur dokumentacionin e plotë të pronësisë të rifreskuar brenda afateve ligjore, pranë Drejtorisë së Përgjithshme të Rrugëve.
8. Drejtoria e Përgjithshme e Rrugëve të kryejë likuidimin e pronarëve sipas pikës 6 të këtij vendimi, në bazë të dokumentacionit të pronësisë.
9. Brenda 30 (tridhjetë) ditëve nga data e miratimit të këtij vendimi, Zyra Vendore e  Regjistrimit të Pasurive të Paluajtshme, Mat, në bashkëpunim me Drejtorinë e Përgjithshme e Rrugëve, të fillojë procedurat për hedhjen e trupit të rrugës në hartat treguese të regjistrimit, sipas planimetrisë së shpronësimit, që do t’i vihet në dispozicion nga Drejtoria e Përgjithshme e Rrugëve, dhe të bëjë kalimin e pronësisë për pasuritë e shpronësuara në favor të shtetit.
10. Zyra Vendore e  Regjistrimit të Pasurive të Paluajtshme, Mat, të pezullojë të gjitha transaksionet me pasuritë e shpronësuara, deri në çastin kur do të realizohen procesi i hedhjes së trupit të rrugës në hartat treguese të regjistrimit, si dhe kalimi i pronësisë për pasuritë e shpronësuara.
11. Ngarkohet Ministria e Punëve Publike dhe Transportit, Ministria e Financave, Drejtoria e Përgjithshme e Rrugëve, Zyra Qendrore e Regjistrimit të Pasurive të Paluajtshme dhe Zyra Vendore e  Regjistrimit të Pasurive të Paluajtshme, Mat, për zbatimin e këtij  vendimi.
 Ky vendim hyn në fuqi menjëherë dhe botohet në  Fletoren  Zyrtare.  
KRYEMINISTRI
 Sali Berisha

